Mikkeline Liv Rask-Hellensten er en del af gruppen på Facebook, som vil fløjte Helle Thorning-Schmidt ned fra scenen 1. maj.

I går stillede hun op til et interview til DR-programmet Dårligt Nyt for at fortælle om aktionen. Men pludselig begyndte journalisten at fløjte, mens den unge kvinde talte.

Og så var det lige pludselig ikke så sjovt længere. For Mikkeline Liv Rask-Hellensten valgte simpelthen at udvandre fra DR-Byen. Alt imens journalisten fra DR fulgte fløjtende efter.

Næsten 800 har meldt sig til arrangementet på Facebook, som går ud på at overdøve statsministeren 1. maj. På gruppens væg skriver de:

- Vi indkalder derfor alle arbejdsløse akademikere, forkælede studerende, løndumpede arbejdere, fornærmede nyfattige, forrådte folkeskolelærere og fælles forsørgere til at overdøve Helle Thornings tale i fælledparken.

Det er ikke lykkedes at få fat i Mikkeline Liv Rask-Hellensten.

Er det i orden, at journalisten fløjter, mens Mikkeline Liv Rask-Hellensten taler? Deltag i debatten her.